กรมที่ดิน พอใจประชาชนให้ความสนใจดาวน์โหลด "SMARTLAND" กว่า 100,000 ครั้ง ในเวลาเพียง 5-6 เดือน
นายนิสิต จันทร์สมวงศ์ อธิบดีกรมที่ดิน เปิดเผยว่า หลังจากกรมที่ดินปรับเปลี่ยนองค์กรเข้าสู่การเป็นรัฐบาลดิจิทัลตามยุทธศาสตร์ชาติและนโยบายไทยแลนด์ 4.0 ของรัฐบาล โดยได้เปิดตัวแอปพลิเคชัน “SMARTLANDS” เมื่อต้นเดือนพฤศจิกายน 2563 ที่ผ่านมา เพื่อใช้เป็นช่องทางการเข้าถึงข้อมูลและบริการของกรมที่ดินไว้ที่จุดเดียว (Department of Lands Portal : DOL Portal) โดยการรวบรวมบริการด้านที่ดินต่างๆ ไว้ในแอปพลิเคชันเดียว เพื่ออำนวยความสะดวก ลดขั้นตอน ประหยัดเวลา และค่าใช้จ่ายให้กับประชาชน ที่สำคัญสามารถสร้างความปลอดภัยและตอบสนองการใช้ชีวิตวิถีใหม่ (New Normal) ท่ามกลางการแพร่ระบาดของโควิด-19 ในขณะนี้ได้เป็นอย่างดี โดยปัจจุบัน ข้อมูล ณ วันที่ 19 เมษายนที่ผ่านมา มีจำนวนการดาวน์โหลดแอปพลิเคชัน “SMARTLANDS” รวมกว่า 100,343 ครั้ง และพบว่าในช่วงที่มีการแพร่ระบาดของโควิด-19 ระลอกใหม่ต้นเดือนเมษายนที่ผ่านมา มียอดการดาวน์โหลดสูงถึง 10,000 ครั้งต่อสัปดาห์ ซึ่งจากเดิมแอปพลิเคชัน "SMARTLANDS" เปิดให้บริการเพียง 15 ด้าน และปัจจุบันได้พัฒนาการให้บริการเพิ่มเติมขึ้นอีก 2 ด้าน รวมทั้งสิ้น 17 ด้าน เช่น บริการที่ 1 สารานุกรมที่ดิน : , บริการนัดหมายจดทะเบียนล่วงหน้ากับสำนักงานที่ดินทั้ง 461 แห่งทั่วประเทศ และบริการ การค้นหารูปแปลงที่ดิน (LandsMaps) ทั้งนี้ กรมที่ดินจะยังคงมุ่งมั่นพัฒนา ยกระดับการให้บริการอย่างต่อเนื่อง โดยยึดประชาชนเป็นศูนย์กลาง ขอเชิญชวนดาวน์โหลดแอปพลิเคชัน "SMARTLANDS" มาใช้งานเพื่ออำนวยความสะดวก ลดขั้นตอน ประหยัดเวลาและค่าใช้จ่าย ที่สำคัญสามารถสร้างความปลอดภัยและตอบสนองการใช้ชีวิตวิถีใหม่จากโควิด-19 โดยสามารถดาวน์โหลดได้ฟรี ไม่มีค่าใช้จ่ายแต่อย่างใด สามารถดาวน์โหลดได้ทั้งในโทรศัพท์ที่ใช้ระบบปฏิบัติการแอนดรอยด์  (Android) และระบบปฏิบัติการ iOS ค้นหาคำว่า “SMARTLANDS” ใน App Store หรือ Play Store แล้วกดติดตั้งก็สามารถใช้งานได้ทันที